Gedagte vir die dag: Die werk van sy handeFoto: Juanita Badenhorst Die hemel getuig van die mag van God, die uitspansel maak die werk van sy hande bekend. (Psalm 19:2) – Deel 3 In dié woorde is ’n geloofsbelydenis opgesluit. Die slim mense van ons tyd vind dit moeilik om aan ’n Skepper-God te dink. Vir hulle is die skepping deel van ’n wetenskaplike energieproses wat iewers lank gelede, miljarde jare gelede deur ’n “oerknal” veroorsaak is. Ook ons is deel van daardie geheimsinnige proses. En waar dit alles gaan eindig, weet niemand … Die psalmdigter kyk na die sterre en hy sien God se handewerk. Ons Skepper-God het dit alles gemaak. Ja, miskien dink ons nog baie naïef oor God se skeppingswerke. Vir ons moet dit iewers binne die ruimte van ons beperkte verstaanvermoë inpas. Daarom glo ons makliker aan die dag op ’n slag van Genesis 1 as aan die meer ingewikkelde proses van evolusie. Al wat ons hoef te glo is die woorde van die digter: Dit is my God se handewerk. Oor die hoe en die wanneer en waar hoef ek my nie te bekommer nie. Hoe meer die mens van die uitspansel te wete kom, hoe verder ons teleskope en rekenaarbevindings ons neem, hoe groter raak die verwondering oor ’n som wat ons nooit gemaak sal kry nie. Behalwe om te getuig: Dit is mý God se handewerk! Dit is mý God se handewerk! Dit is so jammer dat sommige mense nie aan wonders kan glo nie. Vir hulle is dit óf wonders óf wetenskap. Dit is mos nie reg nie. Dit is wonders én wetenskap! Die wetenskap is maar net die voorreg om iets meer (maar dan ook maar net iets!) van die wonders te verstaan. Soos die onmeetlike en ondeurgrondelike sterrehemel ons so duidelik laat verstaan – dit is alles mý God se handewerk!